Συσχέτιση της αύξησης της πρωινής υπερτασικής αιχμής με την εμφάνιση αρρυθμιών σε υπερτασικούς ασθενείς υπό αγωγή
Authors: Γελαδάρη Χαραλαμπία 
Published: September 2021

Εισαγωγή: Η προγνωστική αξία των αυτόματων μετρήσεων της αρτηριακής πίεσης (AOBP, automated office blood pressure) στην εκτίμηση των καρδιαγγειακών συμβαμάτων σε υπερτασικούς ασθενείς είναι εξίσου καλή με αυτή της 24ωρης περιπατητικής καταγραφής της αρτηριακής πίεσης (ΑΒΡ, ambulatory blood pressure), και των μετρήσεων στο σπίτι (HBP, home blood pressure) και παρουσιάζει χαμηλότερες τιμές πίεσης από αυτές των παραδοσιακών μετρήσεων στο Ιατρείο με συμβατικά πιεσόμετρα (ΟΒΡ, office blood pressure). Σκοπός: Η σύγκριση των αυτόματων μετρήσεων της αρτηριακής πίεσης με την 24ωρη περιπατητική καταγραφή στην εκτίμηση της πρωινής αιχμής της αρτηριακής πίεσης ως προγνωστικού δείκτη καρδιαγγειακής νοσηρότητας και θνητότητας σε υπερτασικούς ασθενείς. Μέθοδοι: Μελετήσαμε 236 υπερτασικούς ασθενείς άνευ αγωγής, κατά τη χρονική περίοδο 2009-2013. Τα πρωτογενή καταληκτικά σημεία ήταν θάνατος από καρδιαγγειακή ή άλλη νόσο και καρδιαγγειακό σύμβαμα περιλαμβανομένου του εμφράγματος του μυοκαρδίου, της στεφανιαίας νόσου, των νοσηλειών για απορρύθμιση καρδιακής ανεπάρκειας, της σοβαρής αρρυθμίας, του αγγειακού εγκεφαλικού επεισοδίου και της συμπτωματικής περιφερικής αποφρακτικής αρτηριακής νόσου. Εφαρμόσαμε τη μέθοδο πολλαπλής εξάρτησης αναλογικού κινδύνου (proportional hazards), που είναι γνωστή και ως εξάρτηση του Cox προκειμένου να εκφραστεί η πιθανότητα συμβάματος κατά το χρόνο της μελέτης, χρησιμοποιώντας διαφορετικές τεχνικές σαν προγνωστικούς δείκτες. Την προγνωστική αξία των τεχνικών αυτών αξιολογήσαμε με 2 μεθόδους μέτρησης: το κριτήριο πληροφορίας Akaike (Akaike’s Information Criterion) και το δείκτη Harrell’s C (Harrell’s C-index).Αποτελέσματα Έπειτα από μέση χρονική διάρκεια παρακολούθησης 7 ετών, 23 ασθενείς (39% γυναίκες) εμφάνισαν τουλάχιστον ένα καρδιαγγειακό σύμβαμα. Σύμφωνα με το μοντέλο εξάρτησης του Cox η συστολική αρτηριακή πίεση στο Ιατρείο με τα συμβατικά πιεσόμετρα, η αυτόματη μέτρηση της αρτηριακής πίεσης στο Ιατρείο και η μέγιστη τιμή της πρωινής αρτηριακής πίεσης ήταν προγνωστικές για την εμφάνιση καρδιαγγειακών συμβαμάτων (p<0.05). Το κριτήριο πληροφορίας Akaike έδειξε χαμηλότερες τιμές για την αυτόματη αρτηριακή πίεση του Ιατρείου από ότι η μέγιστη τιμή της αρτηριακής πίεσης, υποδεικνύοντας καλύτερη προγνωστική ικανότητα των αυτόματων μετρήσεων όσον αφορά στα καρδιαγγειακά συμβάματα (222.2736 και 238.7413, αντιστοίχως). Ο δείκτης Harrell’s C, ήταν 0.6563 για τη συστολική αυτόματη αρτηριακή πίεση του Ιατρείου και 0.6243 για τη μέγιστη τιμή της πρωινής αρτηριακής πίεσης υποδεικνύοντας επίσης καλύτερη προγνωστική ικανότητα των αυτόματων μετρήσεων. Συμπεράσματα: Σε ασθενείς με αρτηριακή υπέρταση, αρχικά άνευ θεραπείας, οι αυτόματες μετρήσεις της αρτηριακής πίεσης στο Ιατρείο είναι τουλάχιστον εξίσου αξιόπιστες με την 24ωρη καταγραφή στην εκτίμηση της μέγιστης τιμής της πρωινής αρτηριακής πίεσης, όσον αφορά στην πρόγνωση καρδιαγγειακής νόσου. Σε αντίθεση, η μεγαλύτερη πτώση της πίεσης κατά τη διάρκεια του ύπνου (sleep trough) και η πρωινή αρτηριακή πίεση πριν από την έγερση (preawakening morning BP surge) δεν έδειξε παρόμοια αποτελέσματα.